Det er nå to uker siden Mads Jonar Smuk Dahl (21) ble utsatt for grov vold etter at han hadde diskutert reindrift på nachspiel med to familiemedlemmer.

21-åringen skal ha blitt banket opp, bundet fast og slept etter en bil i Nesseby i Øst-Finnmark.

I ettertid skal en av de to siktede ha blitt drapstruet, ifølge siktedes advokat. Politiet har derimot ikke mottatt noen anmeldelse av trusselen.

- Verken vi her i Tana eller lensmannskontoret i Nesseby har mottat noen anmeldelse av denne drapstruslen, som jeg ser advokaten har snakket om i avisa, sier lensmannen i Tana, Ståle Jensen, til Finnmarken.

Ingen fotobevis

I trusselen kommer det fram at det skal finnes opptak som viser hva som skjedde den aktuelle natta. Heller ikke dette kjenner politiet til.

- Det er helt ukjent for meg at det finnes opptak, men det er naturlig at vi nå følger det sporet. Om det finnes opptak fra hendelsen, vil det være viktige bevis, sier Jensen.

Lensmannen har ikke egen facebook-profil og har derfor ikke sett trusselen, som er publisert på en av de siktedes Facebook-side.

- Det der Facebook er ikke jeg på, så de truslene har jeg ikke sett, forteller lensmannen.

Fortsatt er forklaringene til de siktede og den fornærmede motstridende, uten at lensmannen vil utdype hva som avviker.

- Jeg ønsker ikke å si så mye om innholdet i deres forklaringer, men det er ingen endringer i likheten. Vi kommer til å få et mer helhetlig bilde etterhvert som avhørene skrider fram, sier han til Finnmarken.

Vitneavhør gjenstår

Politiet har hatt vansker med å få tak i alle vitnene i voldssaken, men lensmannen forteller at de nå har avhørt de fleste.

- Det betyr ikke nødvendigvis at vi ikke får tak i alle vitnene. Det kan være at det har kommet opplysninger fra vitner om andre impliserte i saken, at det dukker opp nye navn. Det er ikke unaturlig at noen som ikke var inne i saken tidligere, kommer på banen senere, sier lensmannen

Trusselen ble skrevet på en av de siktedes Facebook-side forrige torsdag kveld. Personen bak skal ikke ha vært tilstede under hendelsen. Navn er anonymisert.

Her er Facebook-trusselen:

«Har nu 2 opptak der folk forteller alt som skjedde. du klarer aldri å lyge dæ ut av d her nu så fuck you! :) setter i vg at du ikke har noe me saken å gjøre. jævla løgner. din bil ble brukt å. folk hos dæ skjønte ikke alvoret før i dag. du å xxx spøkte å virkelig hadde det gøy me situasjonen senere-...... de opptakan går rett t xxxx i mårra».

Fem timer senere ble dette skrevet på samme profil:

«æ skal ensærend leite dæ å xxx opp, bryte dokker en etter en i bagasje rommet så skal vi på en kjøre tur.... go gammeldags juling hadde vært greit, men dokker 2 har dratt den for langt. har tatt ringe runde, nuy e vi satan så mange å vi kommer!! ska henge dokker 2 etter ballan!!!

dokker 2 kommer aldri til å bli dem samme igjen når vi æ ferdi me dokker.

Å SATAN TRU MÆ NÅR Æ SIR AT Æ VIL TA DOKKER NU!! FOR D GJØR Æ. leiter vidda rundt. hjemme hos foreldran dokkers å hos venner.. å xxx, du får dobbelt opp!!

D E EN TRUSSEL Å TA TIL BETRAKNING!!!!».